Astrid av Belgia (1905–1935)

Astrid av Belgia, opprinnelig Astrid Sofia Lovisa Thyra (født 17. november 1905 på Arvefyrstens palass i Stockholm, død 29. august 1935 i Küßnacht i Sveits) var dronning av Belgia 1934–1935.

Liv og virke
Familie
Hun ble født som Hennes Kongelige Høyhet Prinsesse Astrid av Sverige 17. november 1905 i foreldrenes daværende bolig, Arvefyrstens palass ved Gustav Adolfs torg sentralt i Stockholm. Hun var den yngste datteren av prins Carl av Sverige og prinsesse Ingeborg av Danmark, og lillesøsteren til prinsesse Margaretha, som senere giftet seg med prins Axel av Danmark, og prinsesse Märtha, som senere ble kronprinsesse av Norge. Prinsesse Astrid vokste opp med sine søsken i Byströms villa (også kalt Prins Carls palass) på Djurgården i Stockholm. Der bodde de til 1923, da familien måtte forlate villaen av økonomiske årsaker. Familien tilbrakte somrene på Villa Fridhem ved Bråviken i Östergötland.

Ekteskap
10. november 1926 giftet den svenske prinsessen seg med kronprins Leopold av Belgia (den senere kong Leopold III av Belgia) i Brussel.Wedding of Leopold III and Astrid of Sweden, unofficialroyalty.com. Besøkt 16. april 2015 Hun ble godt mottatt i sitt nye hjemland, og ble på kort tid populær som følge av sin folkelige stil og sitt oppriktige engasjement for de vanskeligstilte i samfunnet.Portrait : Astrid, reine des Belges, noblesseetroyautes.com. Besøkt 16. april 2015

Det unge kronprinsparet fikk tre barn:
 Prinsesse Joséphine-Charlotte – senere storhertuginne av Luxembourg (1927–2005)
 Kong Baudouin I – konge av Belgia 1951–1993 (1930–1993)
 Kong Albert II – konge av Belgia 1993–2013 (f. 1934)

 Ulykke 
I 1934 ble Leopold konge av Belgia, og Astrid ble dermed dronning. Det varte imidlertid ikke lenge. Sensommeren 1935 var nemlig kongeparet på biltur i Sveits, og ved et uhell kjørte de av veien og inn i et pæretre. Kong Leopold klarte seg godt med bare noen skrammer, mens dronning Astrid døde i sin ektemanns armer, bare 29 år gammel.Der belgische König kommt nach Küssnacht, beta.nzz.ch. Besøkt 16. april 2015

Etter sin død har dronning Astrid nærmest fått helgenstatus i Belgia.Schwarzenbach, Alexis: Réactions à la mort de la reine Astrid, 1905-1935, cegesoma.be. Besøkt 15. april 2015   Det finnes gater, kirker, torg og parker oppkalt etter henne.

 Referanser 

 Eksterne lenker 


Kategori:Kongelige belgiere
Kategori:Svenske prinsesser
Kategori:Huset Bernadotte
Kategori:Personer fra Stockholm
Kategori:Omkomne i trafikkulykker